Prótacal (Uimh. 25)

maidir le forálacha áirithe a bhaineann le Ríocht Aontaithe na Breataine Móire agus Thuaisceart Éireann (1992)

TÁ NA hARDPHÁIRTITHE CONARTHACHA,

AG AITHINT DÓIBH nach gcuirfear de cheangal ar an Ríocht Aontaithe ná nach mbeidh sí faoi ghealltanas gluaiseacht chuig an tríú céim den Aontas Eacnamaíoch agus Airgeadaíochta gan a rialtas agus a Parlaimint cinneadh ar leith chuige sin a ghlacadh,

AG TABHAIRT DÁ nAIRE DÓIBH cleachtas rialtas na Ríochta Aontaithe a riachtanas iasachta a chistiú trí fhiachas a dhíol leis an earnáil phríobháideach,

TAR ÉIS COMHAONTÚ ar na forálacha seo a leanas a chuirfear i gceangal leis an gConradh ag bunú an Chomhphobail Eorpaigh:

1. Cuirfidh an Ríocht Aontaithe in iúl don Chomhairle cé acu atá sé ar intinn aici gluaiseacht chuig an tríú céim sula ndéanfaidh an Chomhairle a measúnú faoi Airteagal 121(2) den Chonradh seo.

Mura gcuirfidh an Ríocht Aontaithe in iúl don Chomhairle go bhfuil sé ar intinn aici gluaiseacht chuig an tríú céim, ní bheidh aon iallach uirthi gluaiseacht amhlaidh.

Mura mbeidh aon dáta socraithe le haghaidh thús an tríú céim faoi Airteagal 121(3) den Chonradh seo, féadfaidh an Ríocht Aontaithe a hintinn a chur in iúl gluaiseacht chuig an tríú céim roimh an 1 Eanáir 1998.

2. Beidh éifeacht le míreanna 3 go 9 má chuireann an Ríocht Aontaithe in iúl don Chomhairle nach bhfuil sé ar intinn aici gluaiseacht chuig an tríú céim.

3. Ní áireofar an Ríocht Aontaithe ar thromlach na mBallstát a chomhallann na coinníollacha is gá atá luaite sa dara fleasc d'Airteagal 121(2) agus sa chéad fhleasc d'Airteagal 121(3) den Chonradh seo.

4. Coimeádfaidh an Ríocht Aontaithe a cumhachtaí i réimse beartas airgeadaíochta i gcomhréir lena dlí náisiúnta.

5. Ní bheidh Airteagail 4(2), 104(1), (9) agus (11), 105(1) go (5), 106, 108, 109, 110, 111, 112(1) agus (2)(b) agus 123(4) agus (5) den Chonradh seo infheidhme ar an Ríocht Aontaithe. Sna forálacha sin, ní áireofar an Ríocht Aontaithe ar na tagairtí don Chomhphobal ná do na Ballstáit agus ní áireofar Banc Shasana ar na tagairtí do bhainc cheannais náisiúnta.

6. Leanfaidh Airteagail 116(4) agus 119 agus 120 den Chonradh seo de bheith infheidhme ar an Ríocht Aontaithe. Beidh Airteagail 114(4) agus 124 infheidhme ar an Ríocht Aontaithe amhail is dá mbeadh maolú aici.

7. Déanfar cearta vótála na Ríochta Aontaithe a fhionraí i ndáil le gníomhartha na Comhairle dá dtagraítear sna hAirteagail atá liostaithe i mír 5. Chun na críche sin, eisiafar vótaí ualaithe na Ríochta Aontaithe ó aon ríomh i dtaobh tromlaigh cháilithe faoi Airteagal 122(5) den Chonradh seo.

Ní bheidh aon cheart ag an Ríocht Aontaithe ach oiread a bheith rannpháirteach i gceapadh Uachtarán, Leasuachtarán agus chomhaltaí eile Bhord Feidhmiúcháin BCE faoi Airteagail 112(2)(b) agus 123(1) den Chonradh seo.

8. Ní bheidh Airteagail 3, 4, 6, 7, 9.2, 10.1, 10.3, 11.2, 12.1, 14, 16, 18 go 20, 22, 23, 26, 27, 30 go 34, 50 agus 52 den Phrótacal maidir le Reacht an Chórais Eorpaigh Bhainc Cheannais agus an Bhainc Cheannais Eorpaigh ("an Reacht") infheidhme ar an Ríocht Aontaithe.

Sna hAirteagail sin, ní áireofar an Ríocht Aontaithe ar na tagairtí don Chomhphobal ná do na Ballstáit agus ní áireofar Banc Shasana ar na tagairtí do bhainc cheannais náisiúnta.

Ní áireofar caipiteal suibscríofa Bhanc Shasana ar na tagairtí do "chaipiteal suibscríofa BCE" in Airteagail 10.3 agus 30.2 den Reacht.

9. Beidh éifeacht ag Airteagal 123(3) den Chonradh seo agus ag Airteagail 44 go 48 den Reacht, bíodh Ballstát go maolú ann nó ná bíodh, faoi réir na leasuithe seo a leanas:

(a) Áireofar na tagairtí in Airteagal 44 do chúraimí BCE agus IEA ar na cúraimí sin nach mór a chomhall fós sa tríú céim de dheasca aon chinnidh ón Ríocht Aontaithe gan gluaiseacht chuig an tríú céim.

(b) I dteannta na gcúraimí dá dtagraítear in Airteagal 47 tabharfaidh BCE comhairle freisin a bhaineann le hullmhú aon chinnidh ón gComhairle maidir leis an Ríocht Aontaithe arna ghlacadh i gcomhréir le míreanna 10(a) agus 10(c), agus rannchuideoidh sé le hullmhú an chinnidh sin.

(c) Íocfaidh Banc Shasana a shuibscríbhinn le caipiteal BCE mar ranníocaíocht chuig a chostais oibríochtúla ar an mbonn céanna le bainc cheannais náisiúnta Bhallstát go maolú.

10. Mura ngluaisfidh an Ríocht Aontaithe chuig an tríú céim, féadfaidh sí a fógra a athrú tráth ar bith tar éis thús na céime sin. Sa chás sin:

(a) Ní bheidh an ceart ag an Ríocht Aontaithe gluaiseacht chuig an tríú céim ach amháin ar an gcoinníoll go gcomhallann sí na coinníollacha is gá. Cinnfidh an Chomhairle, ag gníomhú di arna iarraidh sin don Ríocht Aontaithe agus faoi na coinníollacha agus i gcomhréir leis an nós imeachta atá leagtha síos in Airteagal 122(2) den Chonradh seo, an gcomhallann sí fós na coinníollacha is gá.

(b) Íocfaidh Banc Shasana a chaipiteal suibscríofa, aistreoidh sé sócmhainní chuig cúlchistí eachtracha BCE agus ranníocfaidh sé lena chúlchistí ar an mbonn céanna le banc ceannais náisiúnta Ballstáit a bhfuil a mhaolú aisghairthe.

(c) Déanfaidh an Chomhairle, ag gníomhú di faoi na coinníollacha agus i gcomhréir leis an nós imeachta atá leagtha síos in Airteagal 123(5) den Chonradh seo, gach cinneadh eile is gá a ghlacadh chun a chumasú don Ríocht Aontaithe gluaiseacht chuig an tríú céim.

Má ghluaiseann an Ríocht Aontaithe chuig an tríú céim de bhun fhorálacha an Airteagail seo, scoirfidh míreanna 3 go 9 d'éifeacht a bheith leo.

11. D'ainneoin fhorálacha Airteagail 101 agus 116(3) den Chonradh seo agus Airteagal 21.1 den Reacht, féadfaidh Rialtas na Ríochta Aontaithe a shaoráid "ways and means" le Banc Shasana a choimeád ar bun mura ngluaisfidh agus fad nach ngluaisfidh an Ríocht Aontaithe chuig an tríú céim.

--------------------------------------------------